A Pécsi Tudományegyetem Egészségtudományi Kar egyedülálló módon, az országban elsőként szervezi meg online Tudományos Diákköri Konferenciáját

sajtóközlemény

A kialakult járványügyi helyzet nem csupán országosan, de világszerte is komoly nehézségek elé állította a felsőoktatást.

A Kari Tudományos Diákköri Konferencia évente kerül megrendezésre. A világjárványra való tekintettel a Pécsi Tudományegyetem Egészségtudományi Kara komoly erőfeszítéseket tett annak érdekében, hogy a hallgatók kutatásaiba fektetett munkájának eredményei bemutatásra kerülhessenek ezen fórum keretein belül. Az idei, XXVI. Kari Tudományos Diákköri Konferencia 2020. május 20-án, rendhagyó módon a hallgatók és oktatók védelmének maximális figyelembe vételével online, a távolsági digitális oktatásban bevált módszerrel a Microsoft Teams szoftveren keresztül kerül megszervezésre.

A konferencia leendő egészség-, sport- és társadalomtudományi szakemberek és oktatóik részvételével zajlik.

Az idei évben 163 hallgató mutatja be – a tantervi törzsanyagon túlmutató, önálló, de a témavezető oktató által támogatott kutatáson alapuló – tudományos munkájának eredményeit. Az előadások 14 szekcióban hangzanak el, majd a szakmai bírálóbizottság értékelése alapján díjakkal és elismerésekkel honorálják a hallgatók teljesítményét.

A TDK kiváló lehetőség a hallgatók számára, hogy a szakmai nyilvánosság előtt megmérettetve bekapcsolódjanak az Egészségtudományi Karon folyó elméleti és gyakorlati kutatómunkába.

A Kar kiemelt figyelmet fordít a tudományos diákköri tevékenységre, melyet jelentős országos és saját pályázati forrásokkal is támogat. A későbbi tudományos előmenetelt -ahogy ez már sok esetben beigazolódott- gyakran itt alapozzák meg a hallgatók.

**A konferencia megnyitója**: 2020.05.20. 9:30

**Platform**: MS Teams

**Főszervező:** PTE ETK Kaposvári Képzési Központ

**További információ:**

Dr. Stromájer-Rácz Tímea

mb. képzési igazgató

Tel.: 06/82/529-951

E-mail: timea.stromajer-racz@etk.pte.hu